送金華黄晉卿之諸暨州判官
作者：宋無
朝代：宋

paragraphs: 夫子今衡鑒，斯文屬在茲。
擅場年鼎盛，抱業器瓌奇。
鶚薦嶄頭角，鶑遷奮羽儀。
詞源傾渤澥，筆陣偃蛟螭。
太極鈎深賦，先儒射策辭。
秋闈前决勝，春榜後名馳。
激切波瀾立，鎸鑱物象危。
光芒牛斗宿，標格鳳凰池。
袍色宮花稱，才華制草宜。
馬驕曾杏苑，臚唱果丹墀。
王事勤州佐，官聯逼郡麾。
談經猶寶地，視篆必瓜期。
漸覺要章寵，徐看利澤施。
治應黄霸最，民定邵棠思。
郢雪聆高調，郇雲喜近披。
晚陪靈運屐，早訪董生帷。
梓匠寧辭斵，樗材忝辱知。
塵凡勞點化，傳玩指瑕疵。
我自哀王粲，伊誰說項斯。
碧山招未隠，白髪病相欺。
歲晏空江急，風迴落木悲。
雨來孤枕夜，夢別故人時。
留滯飄蓬梗，攀援折桂枝。
願言多善政，尚得播聲詩。